**LIETUVOS KOMPOZITORIŲ SĄJUNGOS**

**ĮSTATAI**

1. **BENDROJI DALIS**
	1. Lietuvos kompozitorių sąjunga (toliau – LKS) yra ribotos civilinės atsakomybės viešasis juridinis asmuo, savanoriškumo pagrindu vienijantis Lietuvos kompozitorius ir muzikologus, Lietuvos Respublikos meno kūrėjo ir meno kūrėjų organizacijų statuso įstatymo nustatyta tvarka pripažintus meno kūrėjais, taip pat kitus asmenis, kurie atitinka Įstatų 3.1. p. numatytus reikalavimus, bendriems kūrybiniams narių poreikiams ir tikslams tenkinti bei įgyvendinti.
	2. LKS savo veiklą grindžia Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos asociacijų įstatymu, Lietuvos Respublikos meno kūrėjo ir meno kūrėjų organizacijų statuso įstatymu, kitais įstatymais ir teisės aktais bei šiais Įstatais.
	3. LKS yra juridinis asmuo, turtintis savo atributiką, apvalų antspaudą, savarankišką balansą, biudžetinę ir atsiskaitomąją sąskaitas Lietuvos Respublikoje registruotuose bankuose. LKS gali turėti valiutines sąskaitas užsienyje registruotuose bankuose.
	4. LKS yra ribotos turtinės atsakomybės, pagal savo prievoles atsako tik LKS priklausančiu turtu. LKS neatsako už savo narių prievoles, o nariai neatsako už LKS prievoles.
	5. LKS teisinė forma – asociacija.
	6. LKS veiklos laikotarpis yra neribotas.
	7. LKS finansiniai metai sutampa su kalendoriniais metais.
	8. LKS gali stoti į tarptautines organizacijas ir būti šių organizacijų nare, jeigu šių organizacijų tikslai ir veikla neprieštarauja Lietuvos Respublikos konstitucijai ir Lietuvos Respublikos įstatymams.
2. **LKS VEIKLOS TIKSLAI, SRITYS IR RŪŠYS**
	1. LKS pagrindiniai tikslai yra:
		1. skatinti LKS narius aktyviai kūrybinei veiklai;
		2. per įvairius renginius ir kitokią veiklą skleisti LKS narių kūrybą Lietuvoje ir užsienyje;
		3. dalyvauti Lietuvos kultūros ir švietimo darbe;
		4. kaupti, platinti LKS narių kūrybą, rūpintis jos leidyba ir reklama;
		5. rengti arba dalyvauti rengiant įvairius muzikos bei kitus kultūros ir meno renginius;
		6. plėtoti ryšius su pasaulio muzikinėmis organizacijomis, firmomis, agentūromis.
	2. LKS:
		1. organizuoja Lietuvos ir tarptautinius muzikos festivalius;
		2. organizuoja muzikologų konferencijas, simpoziumus;
		3. rūpinasi savo narių kūrybos perklausomis ir autoriniais koncertais;
		4. rūpinasi savo narių dalyvavimu kitų šalių muzikos renginiuose, festivaliuose, konkursuose, konferencijose, kūrybos centruose, kitose kūrybinėse komandiruotėse;
		5. rūpinasi lietuvių kompozitorių naujų kūrinių užsakymais, kūrybos atlikimu, lietuvių kompozitorių kūrybos ir muzikologinių darbų leidyba;
		6. skelbia muzikos kūrinių ir muzikologinių darbų konkursus, steigia premijas už muzikos kūrinius, muzikologinę veiklą, atlikėjų meną propaguojant lietuvišką muziką;
		7. siūlo geriausius kompozitorių ir muzikologų darbus Lietuvos Respublikos nacionalinėms ir kitoms premijoms;
		8. siūlo LKS narius valstybiniams apdovanojimams, valstybės stipendijoms ir pensijoms gauti;
		9. išlaiko LKS patalpas, kūrybos namus, LKS padalinius, organizuoja juose muzikinę veiklą;
		10. siekdama įgyvendinti Įstatuose numatytus tikslus be išvardytų sričių veikia šiose srityse:
		11. knygų, laikraščių, žurnalų bei periodinių leidinių, garso įrašų, kino filmų ir kitų informacinių kūrinių bei jų laikmenų rengime (spausdinime/tiražavime, įrišime, įrašyme ir kt.) bei jų leidyboje;
		12. knygų, laikraščių, raštinės reikmenų, suvenyrų, meno dirbinių ir religinių reikmenų mažmeninėje prekyboje (tame tarpe ir specializuotoje prekyboje, prekyboje kioskuose ir prekyvietėse);
		13. poilsio namų veikloje;
		14. nekilnojamojo turto pirkime ir pardavime, nuomoje;
		15. automobilių, mašinų ir įrenginių (įskaitant kompiuterius) bei kito kilnojamojo turto nuomoje;
		16. duomenų apdorojime; veikloje, susijusioje su duomenų bazėmis;
		17. buhalterinės ir kompiuterinės įrangos techninėje priežiūroje ir remonte, kitoje su kompiuteriais susijusioje veikloje;
		18. humanitarinių mokslų tiriamuosiuose ir taikomosiuose darbuose; rinkos tyrimuose, viešosios nuomonės apklausose ir reklamoje;
		19. sekretoriavimo ir vertimo veikloje;
		20. užsakomųjų informacinių paslaugų centro ir kitoje verslo veikloje;
		21. švietime (kino filmų rodyme, radijo ir televizijos veikloje ir pan.);
		22. meninėje ir literatūrinėje kūryboje bei interpretavime; koncertinėje (koncertinių renginių pristatyme, organizavime ir kt.), mugių ir atrakcionų parkų veikloje; kitoje poilsio organizavimo ir aptarnavimo veikloje;
		23. kitose veiklos srityse, kuriuose būtina veikti, kad būtų pasiekti Įstatuose numatyti LKS tikslai.

1. **LKS NARIAI, JŲ TEISĖS IR PAREIGOS. NAUJŲ NARIŲ PRIĖMIMO, IŠSTOJIMO IR PAŠALINIMO IŠ LKS TVARKA**
	1. LKS nariais gali būti profesionalūs kompozitoriai ir muzikologai, gyvenantys Lietuvos Respublikoje, taip pat kompozitoriai ir muzikologai, Lietuvos Respublikos piliečiai bei pilietybės neturintys išeivijos lietuviai ir jų palikuonys, gyvenantys už Lietuvos Respublikos ribų, pripažįstantys Lietuvos kompozitorių sąjungos įstatus, pritariantys LKS tikslams ir uždaviniams, mokantys nario mokestį, atitinkantys Lietuvos Respublikos meno kūrėjo ir meno kūrėjų organizacijų statuso įstatymo reikalavimus. Į LKS narius išimties tvarka gali būti priimti Lietuvos pilietybės neturintys užsienio kompozitoriai ir muzikologai, aktyviai bendradarbiaujantys su LKS ir propaguojantys Lietuvos muzikinę kultūrą užsienyje, kurių kūryba ir veikla atitinka meno kūrėjui pagal Lietuvos Respublikos įstatymus keliamus reikalavimus.
	2. Naujų narių priėmimą tvirtina LKS Taryba, gavusi raštišką prašymą, meninės veiklos aprašymą, kūrinių sąrašą ir dviejų narių, turinčių ne mažesnį kaip 3-jų metų LKS nario stažą, raštiškas rekomendacijas.
	3. LKS nariu tampama, LKS Tarybai priėmus teigiamą sprendimą ir įtraukus asmenį į LKS narių registrą. Balsuojama slaptai. Stojantysis priimamas, jei už jį balsavo ne mažiau 2/3 visų Tarybos narių.
	4. LKS narys turi teisę:
		1. rinkti ir būti išrinktas į LKS valdymo organus;
		2. dalyvauti ir balsuoti LKS Suvažiavime;
		3. nustatyta tvarka naudotis kūrybine, teisine ir materialine-buitine LKS pagalba;
		4. dalyvauti LKS renginiuose ir Tarybos posėdžiuose; gauti informaciją apie visus LKS renginius ir juose dalyvauti;
		5. teikti siūlymus ir reikšti pageidavimus įvairiais LKS veiklos klausimais;
		6. gauti informaciją apie LKS veiklą, Tarybos darbą ir jos nutarimus, teikti pasiūlymus, pareiškimus ir gauti atsakymus į juos;
		7. asmeniškai dalyvauti, kai LKS personaliai svarstoma jo kūryba ir/arba veikla;
		8. remti LKS turtinėmis bei organizacinėmis priemonėmis;
		9. rekomenduoti naujus narius šių įstatų nustatyta tvarka;
		10. jungtis į LKS kūrybinius padalinius (skyrius, sekcijas ir grupes ir pan.);
		11. LKS Tarybos nustatyta tvarka naudotis LKS kūrybinėmis ir poilsio įstaigų paslaugomis, naudotis LKS valdomu turtu bei jos teikiama materialine parama;
		12. išstoti iš LKS, apie tai raštu pranešus Tarybai.
	5. LKS narys privalo:
		1. laikytis LKS įstatų;
		2. reikštis kūryboje ir LKS veikloje;
		3. mokėti stojamąjį mokestį ir kasmet – nario mokestį;
		4. laikytis meno kūrėjui deramų etikos normų.
	6. LKS narys nustoja buvęs nariu, jei:
		1. raštu pareiškia norą išstoti iš LKS;
		2. nevykdo LKS įstatų reikalavimų;
		3. nemoka nario mokesčio daugiau kaip vienerius metus ir jo nesumoka per vieną mėnesį po raštiško įspėjimo.
	7. LKS narys gali netekti narystės LKS Etikos komisijos teikimu, jei toks sprendimas priimamas LKS Suvažiavime paprastąja balsų dauguma.
	8. Apeliacijas dėl atsisakymo priimti į LKS ir dėl pašalinimo iš jos gali nagrinėti tik LKS Suvažiavimas.
	9. Išstojęs arba netekęs narystės LKS narys gali vėl stoti į LKS nustatyta tvarka.
	10. LKS Tarybos patvirtintą narių registrą, laisvai prieinamą kiekvienam nariui, tvarko LKS Pirmininkas.
	11. LKS nario ir meno kūrėjo statusas (jeigu LKS nariui toks gali būti suteiktas pagal galiojančius teisės aktų reikalavimus) suteikiamas profesionalų (aukšto meistriškumo) meną kuriančiam asmeniui, jeigu šio asmens meno kūryba atitinka bent vieną iš Lietuvos Respublikos meno kūrėjo ir meno kūrėjų organizacijų statuso įstatyme įtvirtintų meno kūrėjo statuso suteikimo pagrindų.
2. **LKS TEISĖS**
	1. Įstatuose numatytiems tikslams siekti ir vykdyti, LKS gali:
		1. pirkti ar kitaip įsigyti savo veiklai reikalingą turtą;
		2. valdyti, naudoti bei disponuoti LKS priklausančiu turtu ir lėšomis;
		3. sudaryti įstatymų nedraudžiamas sutartis ir prisiimti įsipareigojimus;
		4. bendradarbiauti su kitomis Lietuvos Respublikos ir užsienio organizacijomis, jungtis į susivienijimus, asociacijas (taip pat – tarptautines) bei išstoti iš jų;
		5. viešai skelbti informaciją apie savo veiklą, propaguoti LKS tikslus ir uždavinius;
		6. turėti leidybines teises ir periodinę spaudą;
		7. nustatyti savo organizacinę struktūrą, steigti įmones, įstaigas, fondus, filialus, atstovybes ar kitus struktūrinius padalinius;
		8. samdyti asmenis įstatuose numatytai veiklai;
		9. teisės aktų nustatyta tvarka turėti sąskaitas Lietuvos Respublikoje įregistruotuose bankuose ir užsienyje registruotuose bankuose;
		10. teikti teisinę, moralinę, materialinę ir socialinę pagalbą bei paramą LKS nariams;
		11. gauti paramą lėšomis ar kitokiu turtu, turėti paramos gavėjo statusą;
		12. teikti mokamas paslaugas, atlikti sutartinius darbus bei nustatyti jų kainas.
	2. LKS taip pat gali turėti ir kitokias, šiuose Įstatuose nenustatytas, civilines teises ir pareigas, jeigu jos neprieštarauja Lietuvos Respublikos įstatymams.
	3. LKS vykdo buhalterinę apskaitą, teikia finansinę-buhalterinę ir statistinę informaciją Valstybės institucijoms ir moka mokesčius Lietuvos Respublikos įstatymų nustatyta tvarka.
	4. LKS veda narių registrą ir Lietuvos Respublikos meno kūrėjų ir meno kūrėjų organizacijų statuso įstatymo numatyta tvarka rūpinasi meno kūrėjo statuso suteikimu LKS nariams.
	5. LKS gautas pelnas gali būti naudojamas tik LKS Įstatuose nustatytiems veiklos tikslams siekti.
	6. LKS pelnas negali būti skiriamas LKS nariams, LKS organų nariams bei darbuotojų premijoms.
3. **LKS ORGANAI**
	1. LKS aukščiausiasis organas yra Suvažiavimas, turintis visas visuotinio LKS narių susirinkimo teises.
	2. LKS kolegialus valdymo organas yra LKS Taryba.
	3. LKS vienasmenis valdymo organas yra LKS Pirmininkas.
	4. Kiti LKS organai: Revizijos komisija, Etikos komisija.
4. **LKS SUVAŽIAVIMAS, JO KOMPETENCIJA, ŠAUKIMO TVARKA**
	1. Išimtinei Suvažiavimo teisei priklauso:
		1. rinkti ir atšaukti 9 narių LKS Tarybą, 3 narių Revizijos komisiją ir 5 narių Etikos komisiją;
		2. tvirtinti LKS Pirmininką šių Įstatų nustatyta tvarka;
		3. priimti, keisti ir papildyti įstatus;
		4. nustatyti pagrindines LKS veiklos gaires;
		5. tvirtinti LKS metinę finansinę atskaitomybę ir veiklos ataskaitą;
		6. tvirtinti Tarybos ir Revizijos komisijos ataskaitas;
		7. likviduoti ar reorganizuoti LKS;
		8. nustatyti stojamojo įnašo ir nario mokesčio dydį bei mokėjimo tvarką;
		9. priimti sprendimus dėl filialų ar atstovybių steigimo;
		10. tvirtinti filialų ir atstovybių pirmininkų metines ataskaitas;
		11. tvirtinti Tarybos sprendimą dėl LKS priklausančio turto (kilnojamojo, nekilnojamojo, finansinio) perleidimo;
		12. spręsti kitus Suvažiavimo kompetencijai priskirtus klausimus, priimti nutarimus bei rezoliucijas.
	2. Eilinis LKS Suvažiavimas yra šaukiamas LKS Tarybos sprendimu arba 1/5 visų LKS narių reikalavimu kasmet per 4 mėnesius nuo finansinių metų pabaigos. Apie šaukiamą suvažiavimą ne vėliau kaip 30 dienų iki jam numatytos datos pranešama kiekvienam nariui įstatų 13 dalyje nurodyta tvarka. Suvažiavimas gali vykti įprasta tvarka, t.y. LKS nariams susirinkus nustatytu adresu, nuotoliniu būdu, t.y. jungiantis į Suvažiavimą informacinių technologijų priemonėmis arba Suvažiavimą organizuojant pasitelkiant abu paminėtus būdus.
	3. LKS narys, susipažinęs su darbotvarke bei nutarimų projektais, savo balsą Suvažiavime sprendžiamais klausimais gali išreikšti naudojantis informacinių technologijų priemonėmis - balsuodamas nuotoliniu būdu, o Suvažiavimui vykstant ir įprasta tvarka - balsuodamas tiesiogiai..
	4. Suvažiavimas teisėtas, jeigu jame dalyvauja daugiau kaip 1/2 LKS narių. Nesusirinkus kvorumui, pakartotinis Suvažiavimas yra šaukiamas ne anksčiau kaip po dviejų savaičių, bet ne vėliau kaip vieno mėnesio laikotarpiu, išskyrus tuo atveju, jeigu pranešime apie Suvažiavimą buvo numatyta ir pakartotinio Suvažiavimo data bei laikas, - tokiu atveju pakartotinis Suvažiavimas gali vykti praėjus 1 (vienai) valandai po neįvykusio Suvažiavimo (po konstatavimo, jog Suvažiavime nėra kvorumo). Pakartotinis Suvažiavimas yra teisėtas nepriklausomai nuo dalyvaujančių LKS delegatų skaičiaus. Nutarimai priimami paprasta dalyvaujančių narių balsų dauguma, išskyrus šių įstatų 6.1.3., 6.1.7. ir 6.1.11 punktus. Šiais atvejais nutarimai priimami ne mažiau kaip 2/3 Suvažiavime dalyvaujančių narių balsų dauguma.
	5. Suvažiavime dalyvaujantis LKS narys, balsuodamas ar naudodamasis kitomis nario teisėmis Suvažiavime, turi teisę kartu atstovauti kitiems, ne daugiau kaip 3 (trims) LKS nariams atstovavimo sutarčių, įgaliojimų ar balsavimo teisės perleidimo sutarčių pagrindu.
	6. Neeilinis suvažiavimas gali būti šaukiamas LKS Tarybos nutarimu arba to reikalaujant ne mažiau kaip 1/5 Sąjungos narių ir turi įvykti ne vėliau kaip per 2 mėnesius nuo pareikalavimo datos.
5. **LKS TARYBA**
	1. LKS Taryba:
		1. šaukia LKS Suvažiavimus;
		2. realizuoja LKS įstatų tikslus bei Suvažiavimo nutarimus;
		3. sprendžia LKS kūrybinės, organizacinės ir finansinės veiklos klausimus tarp Suvažiavimų;
		4. tvirtina LKS padalinių ir LKS įsteigtų fondų, viešųjų įstaigų vadovus;
		5. svarsto LKS narių ir pretendentų į narius pareiškimus, priima juos į LKS; šalina narius iš LKS;
		6. atsiskaito Suvažiavimui;
		7. tvirtina visų LKS padalinių įstatus ar nuostatus, kontroliuoja jų veiklą;
		8. tvirtina susikūrusias sekcijas ir kūrybines grupes;
		9. nustato administracijos struktūrą, pareigybių sąrašą, atlyginimų dydį;
		10. koordinuoja LKS organizacinę ir finansinę veiklą;
		11. priima sprendimus ir vykdo visas akcininko ar dalininko funkcijas kitų juridinių asmenų susirinkimuose, kuriuose LKS yra dalyvė;
		12. tvirtina LKS Tarybos darbo reglamentą;
		13. tvirtina metinį LKS biudžetą, pajamų bei išlaidų sąmatas, metinės LKS veiklos programą;
		14. atsistatydinus LKS Pirmininkui arba negalint jam eiti pareigų, per 1 mėnesio laikotarpį kviečia neeilinį Suvažiavimą naujam LKS Pirmininkui tvirtinti;
		15. valdo LKS lėšas ir turtą, priima sprendimą dėl LKS priklausančio turto (kilnojamojo, nekilnojamojo, finansinio) perleidimo ir teikia tokį sprendimą (dėl LKS turto perleidimo) tvirtinti LKS Suvažiavimui;
		16. gali suteikti garbės nario vardą asmenims, ypatingai nusipelniusiems lietuvių muzikos kultūrai. Garbės nario vardas nesuteikia teisės į meno kūrėjo statusą, taip pat nesuteikia tokiam asmeniui LKS nario teisių;
		17. keičia LKS buveinę ir buveinės pateikimo faktą teisės aktų numatyta tvarka registruoja Juridinių asmenų registre;
		18. atlieka kitas kolegialaus valdymo organo funkcijas, numatytas Lietuvos Respublikos civiliniame kodekse, Lietuvos Respublikos asociacijų įstatyme, kitose įstatymuose ir teisės aktuose bei šiuose Įstatuose.
	2. LKS Taryba Suvažiavime renkama slaptu balsavimu, paprasta balsų dauguma, 4 (ketverių) metų laikotarpiui.
	3. Suvažiavime išrinkus LKS Tarybą, LKS Taryba iš savo narių slaptu balsavimu paprastąja balsų dauguma renka LKS Pirmininką.
	4. Tarybos posėdžiams pirmininkauja LKS Pirmininkas arba, esant reikalui, kitas Tarybos narys. Reikalingas kvorumas LKS Tarybos posėdžiams – daugiau kaip pusė Tarybos narių. Tarybos sprendimai priimami paprastąja LKS Tarybos posėdyje dalyvaujančių narių balsų dauguma. Jeigu balsai pasiskirsto po lygiai – nulemia Pirmininko balsas.
	5. LKS Tarybos posėdis šaukiamas ne rečiau kaip kartą per 3 mėnesius. LKS Tarybos posėdžių šaukimo iniciatyvos teisę turi ne mažesnė kaip 1/2 LKS Tarybos narių dalis arba LKS Tarybos pirmininkas. Eilinius LKS Tarybos posėdžius organizuoja LKS Tarybos pirmininkas savo iniciatyva arba kai to reikalauja iniciatyvos teisę turinti LKS Tarybos narių dalis. Apie LKS Tarybos posėdį LKS Tarybos pirmininkas ar jo įgaliotas asmuo praneša LKS Tarybos nariams elektroniniu paštu, telefonu arba asmeniškai pasirašytinai, nurodydamas vietą, laiką ir darbotvarkę.
	6. LKS Tarybos nariai gali atsistatydinti, padavę raštišką pareiškimą. Tarybos nario įgaliojimai taip pat nutrūksta, jeigu bet kokiu pagrindu pasibaigia jo narystė LKS.
	7. Jeigu atsistatydina, negali eiti pareigų arba kitais pagrindais netenka įgaliojimų atskiri LKS Tarybos nariai, tuomet likusiam kadencijos laikotarpiui LKS Tarybos nario vietą be atskiro Suvažiavimo sprendimo užima daugiausiai LKS narių balsų paskutiniame Suvažiavime, kuriame buvo renkami LKS Tarybos nariai, gavęs, tačiau LKS Tarybos nariu tuomet neišrinktas kandidatas į LKS Tarybos narius. Tuo atveju jeigu atsistatydina ar negali eiti pareigų visa LKS Taryba arba daugiau LKS Tarybos narių nei buvo neišrinktų kandidatų į LKS Tarybos narius paskutiniame rinkiminiame Suvažiavime, tuomet pilnos sudėties LKS Tarybą turi rinkti naujai šaukiamas Suvažiavimas.
6. **LKS PIRMININKAS**
	1. LKS Pirmininkas:
		1. vadovauja LKS Tarybos darbui.
		2. Rengia ir pateikia LKS Suvažiavimui metinę LKS veiklos ataskaitą. LKS Pirmininkas taip pat rengia ir pateikia Suvažiavimui LKS metinių finansinių ataskaitų rinkinį. Šios ataskaitos yra viešos. Jose turi būti visa informacija, nurodyta Asociacijų įstatyme bei nustatyta LKS Suvažiavimo. LKS Pirmininkas po LKS metinių finansinių ataskaitų rinkinio patvirtinimo LKS Suvažiavime, pateikia jį Juridinių asmenų registrui;
		3. vykdo Suvažiavimo sprendimus ir Tarybos nutarimus;
		4. atstovauja LKS narių interesams Lietuvos Respublikos Seime, Vyriausybėje, kitose valdžios ir valdymo institucijose, Lietuvos ir tarptautinėse organizacijose bei santykiuose su kitais fiziniais ir juridiniais asmenimis, teismuose bei sudarant sandorius;
		5. pasirašo įgaliojimus, sutartis ir kitus dokumentus LKS vardu;
		6. rūpinasi lėšomis, reikalingomis LKS veiklai;
		7. nustato LKS veiklos strategiją, bendradarbiauja su kitomis Lietuvos ir užsienio šalių kūrybinėmis organizacijomis;
		8. priima į darbą ir atleidžia darbuotojus, sudaro su jais darbo sutartis;
		9. organizuoja viešos informacijos paskelbimą bei savanoriškus darbus;
		10. tvarko LKS turtą ir finansus, LKS narių registrą ir veiklos dokumentus;
		11. visus klausimus, susijusius su LKS nekilnojamojo turto kapitaliniu remontu bei kreditų gavimu laiduojant LKS turtu, Pirmininkas sprendžia tik gavęs LKS Tarybos narių pritarimą, priimtą 2/3 balsų dauguma;
		12. atlieka kitas vienasmenio valdymo organo funkcijas, numatytas Lietuvos Respublikos civiliniame kodekse, Lietuvos Respublikos asociacijų įstatyme, kitose įstatymuose ir teisės aktuose bei šiuose Įstatuose.
	2. LKS pirmininkas renkamas 4 metams, ne daugiau kaip 2 kadencijoms iš eilės.
	3. LKS Tarybos sprendimu LKS pirmininką laikinai gali pavaduoti kitas Tarybos narys.
7. **REVIZIJOS KOMISIJA**
	1. Revizijos komisijos kompetencija:
		1. iš Suvažiavime išrinktų narių renka Revizijos komisijos pirmininką, sekretorių;
		2. stebi, kaip įgyvendinami Įstatuose numatyti LKS tikslai ir veikla, kaip laikomasi lėšų paskirstymo tvarkos; pasibaigus LKS finansiniams metams tikrina LKS finansinę veiklą (lėšų ir pajamų naudojimą);
		3. patikrinimo rezultatus ir išvadas pateikia Tarybai bei Suvažiavimui;
		4. revizijos komisijos pirmininkas (revizorius) turi teisę dalyvauti Tarybos posėdžiuose su patariamojo balso teise.
	2. Revizijos komisija per 2 mėnesius nuo finansinių metų pabaigos turi parengti ir pateikti LKS pirmininkui informaciją, reikalingą praėjusių finansinių metų LKS finansinių ataskaitų rinkiniui parengti.
	3. Revizijos komisija renkama Suvažiavime atviru balsavimu, paprasta balsų dauguma, 4 (ketverių) metų laikotarpiui.
8. **ETIKOS KOMISIJA**
	1. Etikos komisija, veikianti pagal savo darbo reglamentą, svarsto LKS narių nusižengimus Įstatams, etikos ir moralės normoms, nagrinėja iškilusius konfliktus ir savo sprendimus pateikia LKS Tarybai.
	2. Etikos komisija, priėmusi nutarimą pašalinti LKS narį, pateikia jį Suvažiavimui.
	3. Etikos komisija renkama Suvažiavime atviru balsavimu, paprasta balsų dauguma, 4 (ketverių) metų laikotarpiui.
9. **LKS KŪRYBINIAI PADALINIAI, FILIALAI IR ATSAKOVYBĖS**
	1. LKS kūrybiniai padaliniai (skyriai, sekcijos, draugijos, grupės ir t.t.) vienija LKS narius pagal kūrybines sritis arba tokių sričių derinius, veikia pagal savo nuostatus ar įstatus, patvirtintus LKS Taryboje. LKS kūrybiniams padaliniams vadovauja padalinio susirinkime išrinktas ir LKS Taryboje patvirtintas pirmininkas.
	2. LKS turi teisę steigti filialus ir atstovybes Lietuvos Respublikos įstatymų nustatyta tvarka. Filialų ir atstovybių skaičius neribojamas.
	3. LKS filialai gali būti steigiami Lietuvos miestuose bei apskrityse, esant ne mažiau kaip penkiems LKS nariams.
	4. LKS filialai ir atstovybės vienija LKS narius teritoriniu pagrindu, veikia pagal savo nuostatus, patvirtintus LKS Taryboje.
	5. LKS filialai ir atstovybės ruošia ir vykdo savo programas, teikia projektus, kurių realizavimui reikalingos LKS lėšos. Pasibaigus veiklai, turtą ir lėšas grąžina LKS.
	6. LKS filialų, atstovybių steigimo, sudarymo bei jų veiklos nutraukimo klausimus sprendžia LKS Suvažiavimas paprasta balsų dauguma.
	7. Filialui ar atstovybei vadovauja visuotiniame filialo ar atstovybės Susirinkime išrinktas ir LKS Taryboje patvirtintas pirmininkas, kuris filialo ar atstovybės vardu teikia ataskaitą LKS Suvažiavimui.
	8. Filialo ar atstovybės veikla gali būti nutraukta arba reorganizuota filialo ar atstovybės narių sprendimu pagal savo nuostatus arba LKS Suvažiavimo sprendimu.
10. **LKS TURTAS IR LĖŠOS**
	1. LKS nuosavybės teise gali priklausyti pastatai, įrenginiai, transporto priemonės, socialiniai ir labdaros objektai, taip pat kitas turtas, reikalingas LKS įstatuose numatytiems tikslams įgyvendinti ir veiklai vykdyti. Turtas gali būti įsigytas už LKS priklausančias lėšas, taip pat dovanojimo, paveldėjimo ar kitu teisėtu būdu.
	2. LKS lėšos ir pajamų šaltiniai:
		1. LKS narių (stojamieji) ir metiniai mokesčiai;
		2. atskaitymai iš įsteigtų įmonių pelno;
		3. paveldėtas turtas;
		4. lėšos, gautos šiuose Įstatuose nustatyta tvarka perleidus LKS nuosavybės teise priklausiusį turtą;
		5. Lietuvos Respublikos bei užsienyje gyvenančių fizinių bei juridinių asmenų perduotas organizacijai turtas (parama, labdara, dovanos) ir lėšos;
		6. valstybės ir savivaldybių skiriamos tikslinės lėšos;
		7. pajamos už nuomojamą turtą;
		8. kredito įstaigų palūkanos už saugomas LKS lėšas;
		9. skolinto kapitalo lėšos;
		10. valstybiniai (biudžetiniai) asignavimai ir tikslinės dotacijos konkrečioms muzikinėms programoms vykdyti;
		11. kitos teisėtai gautos lėšos.
	3. LKS laisvai disponuoja savo lėšomis ir finansuoja savo veiklą, naudoja jas kūrybinėms, socialinėms, buitinėms reikmėms bei organizacinėms priemonėms finansuoti.
	4. LKS nustojus egzistuoti, LKS turtas Lietuvos Respublikos asociacijų įstatymo nustatyta tvarka pereina kitam viešajam juridiniam asmeniui (kitiems viešiesiems juridiniams asmenims), nustatytam (nustatytiems) LKS Suvažiavimo ar teismo sprendimu. Kitam viešajai juridinius asmeniui (kitiems viešiesiems juridiniams asmenims) negali pareiti LKS turtas ir lėšos, kurios privalo būti grąžintos Lietuvos Respublikai.
11. **LKS PRANEŠIMAI IR SKELBIMAI**
	1. Informaciją apie LKS veiklą, kuri pateikiama visuomenei, nustato LKS Taryba. Už tokios informacijos pateikimą visuomenei atsako LKS Pirmininkas.
	2. Kai LKS skelbimai turi būti paskelbti viešai, jie skelbiami interneto svetainėje [www.lks.lt](http://www.lks.lt)
	3. LKS organų sprendimai ir pranešimai apie šaukiamus Suvažiavimus ar kitus LKS svarbius įvykius nariams siunčiami elektroniniu paštu arba registruotu paštu, taip pat skelbiami LKS interneto svetainėje.
12. **DOKUMENTŲ IR KITOS INFORMACIJOS APIE LKS VEIKLĄ PATEIKIMAS NARIAMS**
	1. LKS nariui paprašius raštu bei pagrindus prašomos pateikti informacijos gavimo tikslą, LKS pirmininkas ne vėliau kaip per 7 darbo dienas nuo prašymo gavimo dienos privalo sudaryti LKS nariui galimybę susipažinti su informacija apie LKS veiklą: LKS įstatais, metinės finansinės atskaitomybės dokumentais, LKS veiklos ataskaitomis, audito išvadomis bei ataskaitomis ir kitais LKS dokumentais, kurie turi būti vieši pagal Lietuvos Respublikos įstatymus ir kurie yra būtini informacijos prašančiam LKS nariui, atsižvelgiant į jo nurodytą informacijos gavimo tikslą. Už dokumentų kopijas imamas LKS Tarybos nustatytas mokestis.
	2. Atsisakymą pateikti dokumentų kopijas LKS turi įforminti raštu, jeigu LKS narys to reikalauja. Ginčus dėl LKS nario teisės į informaciją sprendžia teismas.
13. **LKS REORGANIZAVIMAS IR LIKVIDAVIMAS**
	1. LKS veikla nutraukiama ar reorganizuojama LKS Suvažiavimo sprendimu, kai už tokį nutarimą balsuoja ne mažiau kaip 2/3 LKS narių, arba Lietuvos Respublikos įstatymais numatytos valstybės institucijos sprendimu.
	2. LKS likviduojama Lietuvos Respublikos civilinio kodekso nustatytais juridinių asmenų likvidavimo pagrindais.
	3. Apie LKS likvidavimą ar reorganizavimą turi būti paskelbta dienraštyje „Lietuvos rytas“ įstatymuose nustatyta tvarka.
14. **LKS ĮSTATŲ KEITIMO IR PILDYMO TVARKA**
	1. LKS Įstatų pakeitimų ir papildymų projektą ruošia LKS Taryba.
	2. LKS Tarybai 2/3 balsų dauguma pritarus, Įstatų projektas teikiamas svarstyti artimiausiame Suvažiavime.
	3. LKS Įstatai keičiami ir papildomi Suvažiavimo nutarimu, kai tokiam projektui balsavimu pritaria ne mažiau kaip 2/3 Suvažiavime dalyvaujančių narių.
	4. Pakeitimai ir papildymai įsigalioja juos įregistravus juridinių asmenų registre.

Įstatai patvirtinti LIETUVOS KOMPOZITORIŲ SĄJUNGOS Suvažiavime, [ ]

LIETUVOS KOMPOZITORIŲ SĄJUNGOS Suvažiavimo įgaliotas asmuo:

**Pirmininkas Mykolas Natalevičius**

\_\_\_\_\_\_\_\_\_\_\_\_\_\_\_\_\_

 *Parašas*